Chrysemys

Ciri-ciri

Kura-kura Berwarna mempunyai karapas (cangkerang belakang) bersaiz sekitar 10–25 cm (4–10 in) panjang. Berbentuk bujur, licin dan berjejalur. Manakala plastronnya (cangkerang bawah) pula adalah rata Warna pada bahagian karapasnya berbeza-beza iaitu daripada warna zaitun hinggalah gelap hitam. Bahagian bawah, (plastronnya) pula berwarna kuning, merah, atau bertanda bergantung kepada subspesies. Kulitnya berwarna zaitun hinggalah kehitam-hitaman, mempunyai garisan merah dan kuning pada bahagian leher, kaki, dan ekor. Kura-kura ini juga mempunyai kaki berselaput renang, menjadikan ia perenang yang baik.
Kepalanya mempunyai ciri yang tersendiri. Terdapat garisan kuning pada wajahnya, dengan bintik kuning besar dan berjejalur pada belakang mata. Di dagunya terdapat dua garisan lebar panjang bertemu ke bahagian rahang. Rahang atasnya berbentuk "V" (filtrum), apabila ia memandang ke bawah, terdapat jalur seperti taring pada kedua-dua bahagian.
Anak kura-kura mempunyai kepala, mata dan ekor yang besar, serta bentuk cangkerang yang hampir bulat berbanding kura-kura dewasa. Kura-kura betina dewasa lebih panjang iaitu, 10–25 cm (4–10 in) dan jantannya 7–15 cm (3–6 in). serta lebih bulat dan tinggi. Berat kura-kura betina sekitar 500 g (18 oz), berbanding jantan, iaitu 300 g (11 oz). Badannya yang besar adalah untuk menampung jumlah telur di dalam kandungan. Kura-kura jantan dewasa mempunyai kuku kaki depan yang lebih panjang, berekor tebal, dan bukaan lubang anus (kloaka) yang terletak di hujung ekor.

Mengawan

Kura-kura Berwarna mengawan pada musim bunga dan luruh di dalam air yang bersuhu sekitar 10–25 °C (50–77 °F). Kura-kura jantan mula menghasilkan sperma bermula awal musim bunga, dalam suhu sekitar 17 °C (63 °F) semasa ia berjemur. Manakala kura-kura betina memulakan kitaran pembiakannya pada pertengahan musim panas dan berovulasi pada musim bunga.
Kura-kura jantan memikat kura-kura betina dan mengikutnya sehinggalah mereka menghadap antara satu sama lain. Kura-kura jantan kemudiannya mengibas mukanya berkali-kali dengan kuku kaki depannya yang panjang, hinggalah perlakuannya diterima dan difahami oleh kura-kura betina. Kemudian, kura-kura betina akan mengajak kura-kura jantan masuk ke dalam air, bagi melakukan proses mengawan. Disebabkan saiz kura-kura jantan yang lebih kecil, ia tidak bersifat dominan. Kura-kura betina mampu menyimpan sperma jantan di dalam kantung oviduktusnya; dan menghasilkan telur dari sperma yang sama dalam tempoh tiga tahun. Kura-kura betina boleh mengawan dengan beberapa ekor kura-kura jantan, jadi setiap penetasan telurnya mungkin dari bapa yang berlainan.

Bertelur

Kura-kura betina mula mencari kawasan untuk membina sarang telurnya bermula akhir bulan Mei dan pertengahan Julai. Sarang yang dikorek adalah jenis tanah yang berpasir. Biasanya dalam lingkungan 200m hinggalah 600m dari kawasan berair. Saiz setiap sarang berbeza mengikut saiz kura-kura betina dan lokasinya, namun ia sekitar 5–11 cm (2–4 in) dalam. Kura-kura betina mungkin akan kembali ke tempat sarang yang pernah dibinanya dahulu. Jika sarang yang dibina terlalu hampir dengan sarang kura-kura betina lain, maka telur-telurnya mungkin terdedah kepada pemangsa.
Suhu badan yang optimal bagi kura-kura betina bertelur adalah sekitar 29–30 °C (84–86 °F). Jika suhu dan cuaca yang tidak sesuai, sama ada terlalu panas atau sejuk, mereka akan menangguh proses bertelur sehinggalah malam. Terdapat laporan menyatakan bahawa Kura-kura Berwarna di Virginia menunggu sehingga tiga minggu untuk bertelur disebabkan cuaca terlalu panas dan kemarau.
Kura-kura betina akan menekan-nekan tanah menggunakan kepalanya untuk memastikan kesesuaian tanah bagi pembinaan sarang. Ada juga yang sengaja menangguhkan masa dengan mengorek lubang-lubang palsu  seperti yang dilakukan oleh Kura-kura Kayu.
Mereka membasahkan kawasan yang dikorek menggunakan air dari pundi kencing untuk memudahkan penggalian. Lubang akan dikambus semula selepas telur-telur habis dikeluarkan. Telur yang sihat adalah berwarna putih, poros (mudah ditembusi air) dan fleksibel. Keseluruhan proses ini mengambil masa selama empat jam. Kadangkala sehingga semalaman, sebelum ia kembali semula ke dalam air.
Kura-kura betina mampu menghasilkan sehingga lima kali penetasan setahun. Terdapat juga populasi kura-kura di utara yang menghasilkan sekali penetasan setahun. Saiz kura-kura yang lebih besar mampu menghasilkan lebih banyak telur. Jumlah telur berbeza mengikut subspesies, Kura-kura Berwarna Barat dan Pertengahan, masing-masing menghasilkan 11.9 dan 7.6 biji, berbanding Kura-kura Berwarna Selatan dan Timur, iaitu masing-masing 4.2 dan 4.9 biji. Kura-kura dari utara cenderung menghasilkan jumlah telur yang lebih banyak.

Pertumbuhan

Proses pengeraman bertahan selama 72–80 hari sama ada pada persekitaran liar ataupun persekitaran yang dikawal (bela). Pada bulan Ogos dan September, anak kura-kura mula keluar dan memecahkan cangkerang telur menggunakan gigi kecilnya. Tidak semua anak kura-kura akan meninggalkan sarang. Terutamanya populasi anak kura-kura dari bahagian utara (merangkumi Nebraska, utara Illinois dan New Jersey), mereka akan berkumpul secara simetri  menunggu sehingga habis musim sejuk di dalam sarangnya dan kemudian keluar pada musim bunga.
Populasi kura-kura di bahagian utara mampu menahan suhu sejuk yang melampau di kawasan berkenaan. Walau bagaimanapun, kebolehan ini tidak ada pada anak kura-kura yang masih kecil dan terlalu muda.
Selepas menetas, anak kura-kura bergantung sepenuhnya kepada kuning telur di perutnya sebagai sumber zat makanan. Mereka mula mencari makanan selepas seminggu. Anak kura-kura cepat membesar terutamanya pada tahun pertama menetas, kadangkala saiznya mencecah dua kali ganda pada tahun yang sama. Pertumbuhannya terhenti apabila tiba peringkat matang seksual. Walau bagaimanapun, Kura-kura Berwarna Barat lebih cepat membesar.
Kura-kura betina lebih cepat bertumbuh dan membesar berbanding jantan. Kebanyakan jantan mencapai peringkat matang seksual sekitar 2–4 tahun, dan betina sekitar 6–10 tahun. Saiz dan kematangan berbeza mengikut tempat; populasi kura-kura jantan di utara mencapai kematangan sekitar 7–9 tahun manakala betina pula 11–16 tahun.

Rutin harian dan berjemur

Kura-kura Berwarna ialah reptilia berdarah sejuk dan suhu badannya bergantung sepenuhnya kepada haba sekeliling melalui aktiviti berjemur. Semua peringkat usia kura-kura ini berjemur bagi memperolehi haba. Sehingga kadang-kadang lebih daripada 50 ekor kura-kura dapat dilihat pada satu-satu batang kayu. Mereka berjemur di atas pelbagai objek seperti batu timbul dan kayu reput.
Kura-kura ini bersifat diurnal. Berjemur bagi mendapatkan haba, kemudian kembali ke dalam air semula untuk mencari makanan. Apabila berasa sejuk, mereka akan muncul ke permukaan air dan melakukan aktiviti berjemur semula. Apabila malam, kura-kura ini akan masuk ke dasar kolam atau tasik, bersembunyi di sebalik longgokan batu atau kayu dan tidur.
Untuk kembali aktif, mereka haruslah mengekalkan suhu badannya antara 17–23 °C (63–73 °F). Termasuklah mengatasi penyakit, mereka memerlukan suhu sehingga 5 °C (8 °F) iaitu lebih daripada suhu normal yang diperlukan.

Rutin musim dan hibernasi

Pada musim bunga, ketika suhu air mencecah 15–18 °C (59–64 °F), kura-kura ini mula mencari makanan. Bagaimanapun, jika suhu air melebihi 30 °C (86 °F), mereka akan berhenti mencari makanan. Malah pada musim luruh, mereka juga berhenti mencari makanan apabila suhu turun daripada paras sepatutnya pada musim bunga.
Menjelang musim sejuk, kura-kura ini akan berhibernasi. Di utara, musimnya bermula pada bulan Oktober hingga Mac, manakala populasi kura-kura dari sebelah selatan tidak berhibernasi langsung. Suhu badan kura-kura ketika hibernasi adalah sekitar 6 °C (43 °F). dan mereka mula keluar berjemur mendapatkan haba semula pada bulan Februari.
Kura-kura Berwarna berhibernasi dengan menanam keseluruhan badannya, sama ada di bawah dasar air, tebing-tebing sungai, tasik, dalam lubang tikus kesturi, atau dalam timbunan kayu. Apabila berhibernasi dalam air, mereka memilih kawasan air cetek, tidak lebih daripada 2m (7 kaki). Di dalam lumpur, mereka mengorek lubang sedalam 1m (3 kaki). Dalam keadaan ini, kura-kura tidak akan bernafas, dan kadar oksigennya bergantung kepada kulit. Spesies ini mampu menahan keadaan tanpa oksigen dalam tempoh masa yang panjang. Semua organ badan, terutamanya cangkerangnya mampu beradaptasi dengan keadaan oksigen yang rendah walaupun kadar asid laktiknya meningkat ketika itu.

Pergerakan

Kura-kura Berwarna mampu bergerak beberapa kilometer untuk mencari makanan, kawasan berair atau pasangan. Disebabkan cuaca panas dan suhu yang kering pada musim panas, kura-kura ini akan  berpindah mencari kawasan berair. Mereka juga bermigrasi dalam bilangan yang banyak. Jika kemarau berpanjangan, mereka akan menanam diri di dalam tanah, namun ada juga yang mati akibat kekeringan melampau.
Kebiasaanya kura-kura akan menyeberang tasik untuk mencari makanan. Ada juga yang dilihat menyeberang tasik-tasik besar. Kajian pengesanan menunjukkan jantina yang berbeza juga mempengaruhi pergerakan kura-kura. Kura-kura jantan lebih banyak bergerak, iaitu sehingga 26km (16 batu), seterusnya kura-kura betina iaitu 8km (5 batu), diikuti oleh kura-kura yang lebih muda, kurang daripada 2km (1.2 batu). Kebanyakan pergerakan kura-kura jantan dipengaruhi oleh keinginan untuk mencari pasangan.
Kura-kura Berwarna mempunyai kebolehan kembali semula ke tempat asalnya. Satu eksperimen melibatkan 98 ekor kura-kura ditempatkan di lokasi berbeza dari kawasan asal mereka; 41 ekor kembali semula ke tempat asal. Kebiasaanya, kura-kura betina mencari kediaman yang sesuai untuk proses bertelur.

Kura-kura Berwarna Timur

Kura-kura Berwarna Timur mendiami bahagian tenggara Kanada ke Georgia dan bersempadan dengan Appalachia. Di bahagian utara, kura-kura ini dijumpai berada di kawasan lebih hangat berhampiran Lautan Atlantik. Termasuklah New Hampshire dan Maine, iaitu kira-kira 50 batu daripada kawasan pantai. Di Kanada, mereka mendiami New Brunswick dan Nova Scotia tetapi tidak dijumpai di Quebec atau Pulau Prince Edward. Di bahagian selatan, subspesies ini juga tidak dijumpai di kawasan pantai selatan, iaitu merangkumi utara Carolina, selatan Carolina, dan Georgia, atau di selatan Georgia serta Florida.
Selain itu, subspesies ini juga boleh ditemui di tengah Alabama, di mana mereka berkacukan dengan Kura-kura Berwarna Selatan. Di timur laut, terdapat baka kacukan dengan Kura-kura Berwarna Pertengahan, dan ada pengkaji menamakan situasi ini sebagai hybrid swarm (kumpulan kacukan).  Di bahagian tenggara, sempadan antara Kura-kura Berwarna Timur dan Pertengahan dipisahkan oleh banjaran pergunungan dan tasik besar.

Kura-kura Berwarna Pertengahan

Kura-kura Berwarna Pertengahan mendiami selatan Ontario dan Quebec, sepanjang timur A.S. iaitu negeri-negeri di Midwest ke Kentucky, Tennessee dan barat laut Alabama, di mana mereka saling berkacukan dengan Kura-kura Berwarna Selatan. Subspesies ini juga dijumpai berada di bahagian timur sepanjang Barat Virginia, barat Maryland dan Pennsylvania. Ada juga populasi mereka yang mendiami kawasan timur, iaitu di Pennsylvania.  Di kawasan timur laut, mereka dijumpai berada di barat New York dan sekitar Vermont, serta saling berkacukan dengan Kura-kura Berwarna Timur.

Kura-kura Berwarna Selatan

Kura-kura Berwarna Selatan mendiami di penghujung selatan Illinois dan Missouri, sepanjang Lembah Sungai Mississippi, hingga ke selatan. Di Arkansas, mereka dijumpai di bahagian barat menghadap ke Texas, serta bahagian timur laut (wilayah Tasik Caddo), termasuklah penghujung tenggara Oklahoma (McCurtain County), serta Louisiana, dan sekitar kawasan air tawar di Teluk Mexico. Di sebelah timur, mereka turut dijumpai wujud di barat Tennessee, utara Mississippi dan sekitar Alabama, termasuklah kawasan perairan teluk di bandar Mobile, Alabama Dilaporkan terdapat satu populasi terasing yang wujud di tengah Texas, namun setelah dikaji, mereka adalah subspesies yang sama.

Kura-kura Berwarna Barat

Habitat Kura-kura Berwarna Barat merangkumi kawasan selatan di barat Kanada iaitu menganjur dari Ontario melalui Manitoba, Saskatchewan, Alberta dan British Columbia.  Di Ontario, subspesies ini dijumpai di utara Minnesota dan di utara Tasik Superior, namun terdapat jurang seluas 130km (80 batu) di timur Tasik Superior (kawasan beriklim musim sejuk ekstrim) di mana tiada spesies atau subspesies ini dijumpai. Tiada baka kacukan antara Kura-kura Berwarna Barat di Ontario dengan Kura-kura Berwarna Pertengahan di tenggara Ontario.  Di Manitoba, Kura-kura Berwarna Barat banyak dijumpai dan merangkumi sepanjang utara hingga ke Tasik Manitoba dan bahagian  Tasik Winnipeg. Subspesies ini juga terdapat di selatan Saskatchewan, namun di Alberta, hanya 100 ekor, dijumpai berhampiran sempadan A.S., yang kebanyakannya berada di bahagian tenggara.
Di British Columbia, populasi ini wujud di kawasan pedalaman sekitar Kootenai, Columbia, Okanagan, dan lembah sungai Thompson. Di kawasan berhampiran pantai, kura-kura ini juga wujud berhampiran Fraser dan utaranya, serta Pulau Vancouver dan pulau-pulau berhampiran. Di British Columbia, dikatakan taburan subspesies ini berasal dari Amerika Syarikat. Kawasan pergunungan menjadi sempadan pergerakan kura-kura ini dari timur-barat sama ada dari Briish Columbia dan Alberta. Sesetengah pengkaji mengasingkan kedua-dua populasi ini, namun perbezaan ini wujud mungkin disebabkan oleh populasi yang dilepaskan oleh orang awam yang pernah membela haiwan ini ke dalam persekitaran.
Di Amerika Syarikat, subspesies ini berkacukan dengan Kura-kura Berwarna Pertengahan yang merangkumi Illinois serta Wisconsin sepanjang Tasik Michigan dan sebahagian daripada Semenanjung Michigan. Di barat, mereka juga ditemui di keseluruhan Illinois, Wisconsin dan Semenanjung Michigan, Minnesota, Iowa dan Missouri kecuali di bahagian selatan. Selain itu, ada juga yang mendiami keseluruhan utara Dakota, selatan Dakota, kecuali kawasan di barat serta seluruh Nebraska. Malah, mereka juga turut dijumpai di Kansas; sempadan dengan Oklahoma, serta utara dan tengah Oklahoma.
Di barat laut, mereka mendiami seluruh Montana serta sepanjang sempadan Idaho (yang terletak di Legeh Benua Amerika). Di Wyoming, hanya di kawasan rendah berhampiran sempadan timur dan utara. Di Idaho, subspesies ini dijumpai di sepanjang utara (Idaho Panhandle). Terkini, populasi dari Idaho dilihat berada di barat daya (berhampiran kedua-dua Sungai Payette dan Sungai Boise) dan di tenggara (berhampiran St. Anthony). Di Washington, mereka dijumpai di sepanjang kawasan lembah sungai. Di Oregon, mereka mendiami di sepanjang Lembah Sungai Columbia serta di Lembah Sungai Willamette utara Salem.
Di sebelah barat daya, taburan subspesies ini berselerak. Di Colorado, populasi ini menganjur dari sebelah timur, prairie, separuh dari negeri ini, namun, ia tidak dijumpai di kebanyakan kawasan barat, dan kawasan banjaran negeri.  Bagaimanapun, mereka wujud di kawasan rendah di barat daya negeri (Archuleta dan La Plata), merangkumi utara New Mexico di Sungai San Juan. Di New Mexico, taburan mereka merangkumi Rio Grande dan Sungai Pecos. Di sungai berkenaan, mereka juga ditemui di bahagian utara barat Texas.  Di Utah, subsspesies ini mendiami kawasan selatan (Kane County) di sungai-sungai sehingga Sungai Colorado. Di Arizona, mereka adalah spesies asli di situ, iaitu dari timur Tasik Lyman. dan mereka bukanlah spesies asal dari Nevada atau California.
Di Mexico, subspesies ini dijumpai kira-kira 50 batu ke selatan di New Mexico berhampiran Galeana di negeri Chihuahua. Dua ekspidisi menjumpai kura-kura ini di lembangan Sungai Rio Santa Maria.

Taburan disebabkan manusia

Kini, kura-kura ini didagangkan hampir ke seluruh dunia. Malah, ada pemilik yang tidak mahu menyimpan dan melepaskan kura-kura belaan ke persekitaran liar yang bukan lagi pada habitat asli mereka. Ini seterusnya membentuk populasi baru di sesetengah kawasan. Kebanyakannya dilepaskan ke Phoenix, Arizona, Jerman, Indonesia, Filipina, serta Sepanyol.

Taksonomi dan evolusi

Kura-kura Berwarna (C. picta) ialah spesies monotip dari genus Chrysemys, iaitu keluarga Emydidae dan subkeluarga Deirochelyinae. Terdapat empat subspesies iaitu Kura-kura Berwarna Timur (C. p. picta), Kura-kura Berwarna Pertengahan (C. p. marginata), Kura-kura Berwarna Selatan (C. p. dorsalis), dan Kura-kura Berwarna Barat (C. p. bellii).
Perkataan Chrysemys diambil daripada perkataan Yunani (Greek) Purba iaitu chryso yang bermaksud "emas" dan emys yang bermaksud "kura-kura air tawar" ; Nama spesies, pictus berasal dari istilah Latin yang membawa maksud "berwarna" . Nama subspesies, marginata, diambil dari istilah Latin juga yang bermaksud "sempadan" merujuk kepada tanda merah pada cangkerang belakang kura-kura; dorsalis juga diambil dari istilah Latin yang bermaksud "belakang", merujuk kepada garisan di bahagian dorsal kura-kura; dan perkataan bellii sebagai penghormatan kepada zoologist Inggeris, Thomas Bell, salah seorang rakan Charles Darwin. Perkatan-perkataan asing lain yang merujuk kepada spesies Kura-kura Berwarna ini ialah "skilpot", yang berasal dari perkataan Jerman,  schildpad.

Klasifikasi

Johann Gottlob Schneider menamakan spesies ini sebagai Testudo picta pada tahun 1783, kemudiannya digelar Chrysemys picta oleh John Edward Gray pada tahun 1855. Selepas itu, empat subspesies dikategorikan: Kura-kura Berwarna Timur oleh Schneider pada 1783, Kura-kura Berwarna Barat oleh Gray pada 1831, diikuti dengan Kura-kura Berwarna Pertengahan dan Kura-kura Berwarna Selatan oleh Louis Agassiz pada 1857.
Sehingga tahun 1930an kesemua subspesies Kura-kura Berwarna dilabelkan sebagai Chrysemys oleh kebanyakan pakar biologi. Kura-kura Berwarna Barat dan Kura-kura Berwarna Pertengahan kadangkala dilabel sebagai spesies treleasei.  Pada tahun 1931, Bishop dan Schmidt  melakukan kajian perbandingan dan mendapati terdapat perbezaan pada spesies Kura-kura Berwarna. Mereka seterusnya mengelaskan spesies ini kepada empat subspesies dan menggugurkan istilah treleasei.
Sejak tahun 1958, setiap subspesies berevolusi disebabkan pengasingan geografi semasa akhir Zaman Ais iaitu sekitar 100,000 ke 11,000 tahun yang lalu. Sehingga waktu itu, Kura-kura Berwarna terbahagi kepada tiga populasi yang berbeza: Kura-kura Berwarna Timur di sepanjang tenggara berhampiran pantai Atlantik; Kura-kura Berwarna Selatan di sepanjang selatan Sungai Mississippi; dan Kura-kura Berwarna Barat di barat daya Amerika Syarikat. Penghujung Zaman Ais, sekitar 11,000 tahun yang lalu, ketiga-tiga subspesies ini bermigrasi ke utara. Kura-kura Berwarna Barat dan Kura-kura Berwarna Selatan bertemu di Missouri dan saling berkacukan menghasilkan subspesies baru, Kura-kura Berwarna Pertengahan, yang seterusnya berpindah ke timur dan utara melalui Ohio dan lembangan sungai Tennessee.
Pakar biologi saling berdebat mengenai tiga genus kura-kura yang hampir serupa iaitu Chrysemys, Pseudemys dan Trachemys. Selepas tahun 1952, ada pakar menyatukan kedua-dua genus, Pseudemys dan Chrysemys kerana mempunyai ciri-ciri yang serupa. Namun pada tahun 1964, berdasarkan ukuran tengkorak dan kaki kura-kura ini, Samuel B. McDowell mencadangkan ketiga-tiga genera itu disatukan. Walau bagaimanapun, kajian lanjutan dilakukan pada tahun 1967, dan mendapati terdapat percanggahan susunan taksonomi. Malah, J. Alan Holman, seorang paleontologis dan herpetologis, menyatakan bahawa; walaupun ketiga-tiga genus kura-kura ini sering dijumpai dalam habitat yang sama, serta mempunyai corak mengawan yang sama namun mereka tidak saling berkacukan sesama sendiri. Akhirnya, dalam tahun 1980an, kajian dilakukan terhadap biokimia, struktur sel dan parasit kura-kura ini mendedahkan bahawa wujud perbezaan ketiga-tiga genus kura-kura ini dan seterusnya Chrysemys, Pseudemys, dan Trachemys dikekalkan sebagai genus yang terasing.
David E. Starkey dan rakan-rakan mengemukakan satu pandangan baharu mengenai subspesies ini pada tahun 2003. Berdasarkan kajian DNA mitokondrion, mereka menolak teori pembangunan glasial dan mencadangkan bahawa Kura-kura Berwarna Selatan perlu diletakkan sebagai spesies yang berbeza, iaitu C. dorsalis, sementara subspesies yang lain  disatukan menjadi satu spesies. Bagaimanapun, cadangan ini tidak diiktiraf kerana terdapat kejayaan dalam pembiakan antara kesemua subspesies ini di mana-mana sahaja ia dijumpai. Namun, pada tahun 2010, IUCN masih menerima kedua-dua istilah C. dorsalis dan C. p. dorsalis sebagai nama yang sah bagi Kura-kura Berwarna Selatan.

Fosil

Walaupun proses evolusi Kura-kura Berwarna ini masih kabur dan kurang difahami, tapi fosilnya bukanlah asing. Contohnya sebuah fosil purba telah dijumpai di Nebraska, berusia kira-kira 15 juta tahun dahulu. Fosil daripada 15 juta hingga sekitar 5 juta tahun dahulu berhampiran kawasan Nebraska-Kansas, dan fosil-fosil terkini masih boleh dijumpai. Malah, fosil lebih muda berusia sekitar 300,000 tahun dahulu dijumpai hampir di kesemua kawasan Amerika Syarikat dan selatan Kanada.

DNA

kariotip kura-kura (nuklear DNA) terdiri daripada 50 kromosom, adalah sama pada semua keluarga Emydidae secara umum. Manakala keluarga kura-kura lain memiliki antara 26 ke 66 kromosom. Kajian sistematik mengenai variasi pada kariotip Kura-kura Berwarna masih kurang dilakukan.  (Bagaimanapun, pada tahun 1967, kajian terhadap struktur protein populasi Kura-kura Berwarna di kepulauan New England, menunjukkan terdapat perbezaan dengan kura-kura dari tanah besar.)
Perbezaan kromosom DNA kesemua subspesies hangat dibincangkan, bagi mengenalpasti cadangan taksonomi yang dikemukakan oleh Starkey, namun pada tahun 2009 tiada laporan lanjutan diketengahkan.  Lebih menarik, kod genetik jujukan bagi Kura-kura Berwarna adalah dalam "draf susunan" (draft assembled) pada tahun 2010, kerana kura-kura ini dipilih untuk dijujuki.

Pemuliharaan

Spesies kura-kura ini dikelaskan sebagai kurang membimbangkan oleh IUCN walaupun populasinya semakin menurun.
Pengurangan populasi Kura-kura Berwarna tidaklah teruk seperti Bison Amerika, malah taburannya masih lagi meluas. Oleh itu, IUCN meletakkan haiwan ini sebagai kurang membimbangkan. Kadar pembiakannya kekal tinggi dan haiwan ini juga boleh beradaptasi dengan kawasan air tercemar membolehkan mereka masih terus wujud, namun akibat kependudukan selepas era Columbus di utara Amerika sedikit sebanyak menggugat bilangan mereka.
Di barat daya berhampiran Pasifik, populasinya semakin berkurangan. Di Washington, Kura-kura Berwarna dikelaskan sebagai S5 (dibuktikan meluas). Bagaimanapun, di Oregon, kura-kura ini dikelaskan sebagai S2 (tahap membimbangkan), dan di British Columbia, populasinya di wilayah sepanjang pantai dan pedalaman British Columbia dilabelkan sebagai  "terjejas" dan "diberikan perhatian".
Pelbagai faktor menjadi ancaman populasi kura-kura ini. Antaranya kemusnahan habitat. Contohnya, pengeringan kawasan tasik dan paya di Amerika Syarikat, pembersihan kawasan hutan dan tempat berjemur mereka, menjadi punca kehadiran pelbagai pemangsa atau manusia. Proses urbanisasi dan pertanian juga menjadi ancaman terhadap populasi haiwan ini.
Selain itu, banyak kura-kura betina mati akibat dilanggar di jalan raya, yang menyebabkan sesetengah populasi subspesies menjadi terancam. Antara usaha pihak berkuasa tempatan adalah dengan membina terowong di bawah jalan raya, penghadang, dan papan tanda amaran. Pihak berkuasa Oregon ada memberikan pendidikan terhadap kura-kura, seperti kaedah-kaedah membantu kura-kura melintas jalan raya dengan selamat.
Di Barat, kewujudan pelbagai pemangsa yang dibawa manusia seperti, katak dan kura-kura snapper, mengancam anak kura-kura yang masih kecil. Malah, kewujudan Kura-kura Telinga Merah yang dilepaskan manusia juga mengganggu populasi Kura-kura Berwarna, kerana mereka terpaksa bersaing untuk kemandirian spesies masing-masing. Di bandar-bandar besar, kehadiran pemangsa (rakun, anjing, dan kucing) juga menggugat populasi haiwan ini .
Selain itu, terdapat juga faktor-faktor lain seperti mereka yang menangkap haiwan ini dari persekitaran liar, melepaskan haiwan yang membawa penyakit atau mengurangkan kebolehubahan genetik, pencemaran, kebanjiran bot, penggunaan mata kail angler, kemalangan akibat mesin rumput atau disebabkan kenderaan ATV (all-terrain vehicle). Gervais rakan-rakan menyatakan penyelidikan itu sendiri memberi impak kepada penduduk dan kerja-kerja penangkapan kura-kura yang dibiayai tidak diterbitkan. Mereka juga mengatakan terdapat diskriminasi terhadap apa yang dilakukan oleh pengkaji, yang menjadikan beberapa kura-kura termasuk dalam perangkap saintis. Pemanasan global juga dikatakan salah satu ancaman pada masa hadapan.
Di Nova Scotia, Kura-kura Berwarna Timur tidak disenaraikan di bawah Akta Spesies Berisiko untuk tujuan pemuliharaan.

Haiwan peliharaan

Menurut data dagangan, Kura-kura Berwarna adalah haiwan kedua popular yang dijadikan peliharaan selepas Kura-kura Telinga Merah pada awal 1990an. Pada tahun 2010, kebanyakan negeri di Amerika Syarikat membenarkan, walaupun tidak digalakkan, memiliki Kura-kura Berwarna sebagai peliharaan. Namun di Oregon, aktiviti ini dilarang sama sekali, manakala di Indiana mereka menyekat penjualannya. Undang-undang Persekutuan Amerika Syarikat melarang penjualan atau pemindahan mana-mana kura-kura yang kurang daripada 10 cm (4 in), bagi mencegah penularan wabak yang diakibatkan oleh salmonella. Walau bagaimanapun, terdapat juga individu yang menjual haiwan ini melalui perdagangan haram bagi tujuan kajian.
Kura-kura Berwarna memerlukan penjagaan yang sama seperti Kura-kura Telinga Merah. Mereka memerlukan ruang dan tempat berjemur yang sesuai, airnya perlu ditapis dan digantikan selalu. Menurut Petco, haiwan ini tidak digalakkan untuk selalu dipegang terutamanya oleh anak-anak kecil. Penggemar haiwan ini mampu menyimpannya bertahun-tahun lamanya.
Kura-kura ini jarang dijadikan sebagai hidangan, contohnya Kura-kura Berwarna Barat. Ada syarikat-syarikat biologikal yang menjual spesimen haiwan ini ke sekolah-sekolah tempatan untuk dijadikan sebagai kajian pembedahan bagi eksperimen sains sekolah; yang selalunya adalah spesimen yang dibela dari kecil. Di Midwest, perlumbaan kura-kura menjadi acara popular apabila tiba perayaan musim panas.

Haiwan buruan

Aktiviti memburu dan menangkap Kura-kura Berwarna dari persekitaran liar adalah dilarang, dan masih menjadi kontroversi Pada tahun 1997, Wisconsin melarang sebarang aktiviti menangkap dan mengumpul haiwan ini berdasarkan pemerhatian kualitatif yang dijalankan. Di Minnesota, data kajian menunjukkan 300,000 ekor Kura-kura Berwarna telah ditangkap pada tahun 1990an,. Saintis mendapati tangkapan tidak terkawal yang dilakukan oleh penjerat menyebabkan gangguan pada populasi haiwan ini. Oleh itu, Minnesota melarang orang ramai menangkapnya pada tahun 2002 dan mengehadkan bilangan jerat yang dipasang. Walau bagaimanapun, aktiviti ini masih dilakukan, dan bilangan individu yang melakukannya terus bertambah berbanding tahun 1990an. Pada tahun 2009, banyak aktiviti perburuan dilakukan di Arkansas, Iowa, Missouri, Ohio, dan Oklahoma; sejak itu, Missouri melarang terus haiwan ini dari diburu.
Individu yang menjerat kura-kura, biasanya melakukan aktiviti ini untuk memperoleh pendapatan. Mereka menjual beratus-ratus ekor pada harga $1–2 seekor, dan menganggap ia sebagai perniagaan keluarga. Sesetengah individu yang melakukan aktiviti tangkapan ini menyatakan populasi haiwan tersebut masih lagi tidak membimbangkan.
Jabatan Perikanan dan Pemburuan di setiap negeri di Amerika Syarikat membenarkan orang ramai menangkap haiwan ini untuk tujuan bukan komersial berdasarkan saiz bakul Creel dan memerlukan permit yang sah; Negeri-negeri lain melarang aktiviti tangkapan haiwan ini walaupun bertujuan untuk rekreasi. Perangkap tidak dibenarkan di Oregon, kerana bilangan Kura-kura Berwarna yang semakin berkurangan, terutamanya kedua-dua subspesies; Kura-kura Berwarna Selatan dan Kura-kura Berwarna Barat. Di Kanada, pihak berkuasa Ontario melindungi kedua-dua subspesies ini, iaitu Kura-kura Berwarna Pertengahan dan Kura-kura Berwarna Barat, dan British Columbia melindungi bilangan populasi Kura-kura Berwarna Baratnya yang semakin berkurangan.
Kaedah tangkapan juga ditentukan oleh pihak berkuasa tempatan. Biasanya penjerat menggunakan "perangkap jemur" dan "perangkap gelang". Berdasarkan pendapat, rekod komersial, dan kajian saintifik menunjukkan bahawa "perangkap jemur" lebih berkesan digunakan untuk menangkap haiwan ini, manakala "perangkap gelang" digunakan untuk menangkap kura-kura pedaging seperti snapper dan Labi-labi. Kaedah menggunakan jaring, tangkapan tangan, dan pancing adalah dibenarkan, namun mereka dilarang untuk menembak, menggunakan bahan kimia dan letupan terhadap haiwan ini.

Budaya

Puak Asli Amerika mengaitkan Kura-kura Berwarna dalam hidup harian mereka—anak-anak mudanya dilatih menjadikan perlakuan haiwan ini yang masuk ke dalam air sebagai satu bentuk langkah supaya sentiasa berjaga-jaga—dan mempunyai lagendanya tersendiri. Puak asli Potawatomi mempunyai mitos tentang kura-kura bercakap, merangkumi "Kura-kura Berwarna" serta sekutunya "Kura-kura Snapper" dan "Kura-kura Katup", yang memperdayakan wanita kampung. Kura-kura Berwarna ialah lagenda utama yang menggunakan caranya tersendiri dengan memperdaya wanita supaya memegangnya, dan kemudian mereka akan menggigit tangan wanita itu. Manakala Puak Illiniwek mempunyai mitos tentang bagaimana Kura-kura Berwarna memperdaya anak perempuan ketua kampung untuk masuk ke dalam air.
Pada tahun 2010, empat negeri di Amerika Syarikat menyenaraikan kura-kura sebagai haiwan rasmi dalam negeri. Vermont mengiktiraf haiwan ini pada tahun 1994, atas cadangan pelajar Sekolah Rendah Cornwall. dan diikuti oleh Michigan pada tahun 1995, berdasarkan saranan dari Majlis Bandaran Niles, Michigan. Pada tahun 2004, Penduduk Illinois , memilih Kura-kura Berwarna sebagai ikon haiwan negeri dan disenaraikan dalam perundangan rasmi negeri pada 2005. Colorado pula memilih Kura-kura Berwarna pada tahun 2008, disebabkan usaha-usaha oleh Jay Biachi. Di New York, populasi Kura-kura Berwarna berkurangan (5,048 kepada 5,005, berbanding Kura-kura Snapper).
Di sempadan Boissevain, Manitoba, terdapat sebuah patung kura-kura Berwarna gergasi seberat 4500kg, dikenali sebagai "Kura-kura Tommy" yang menjadi salah satu tarikan di bandarnya. Patung ini dibina pada tahun 1974 bagi meraikan festival Kura-kura Kanada Derby, yang mempunyai acara perlumbaan kura-kura dan pernah berlangsung pada tahun 1972 hingga 2001.
Salah seorang peminat Kura-kura Berwarna, Jon Montgomery, yang memenangi pingat emas Sukan Olimpik pada 2010 melalui acara Sukan Skeleton, mengenakan helmet bercorak Kura-kura Berwarna ketika menggeluncur menuruni bukit. Montgomery yang juga memiliki tatu berbentuk daun pokok mapel, menjelaskan mengenai corak kura-kura tersebut, sebagai salah satu usahanya menghargai dan membiayai kerja-kerja penyelidikan konservasi di British Columbia.
Sesetengah entiti-entiti dan badan-badan swasta menggunakan Kura-kura Berwarna sebagai simbol dan ikon mereka. Sebuah akhbar universiti, (Wayne State University Press) mengendalikan percetakan "atas nama reptilia negeri Michigan" yang "menerbitkan buku-buku topik wilayah berkenaan sejarah dan budaya". Di California, terdapat sebuah kem musim panas yang ditubuhkan oleh Paul Newman bagi anak-anak berpenyakit dan kem tersebut digelar sebagai Kem Kura-kura Berwarna. Sebuah perusahaan wain di British Columbia (Painted Turtle Winery of British Columbia) menggunakan ikon Kura-kura Berwarna sebagai tanda niaga dengan label "laid back and casual lifestyle" dan "job description to bask in the sun". Malah sebuah syarikat Internet di Michigan, sebuah rumah tumpangan di British Columbia, dan sebuah café di Maine menggunakan ikon Kura-kura Berwarna sebagai lambang perniagaan mereka.
Sekurang-kurangnya tujuh buah buku kanak-kanak berkaitan Kura-kura Berwarna telah diterbitkan di antara tahun 2000 dan 2010.